**ΣΥΣΚΕΨΗ 6 ΦΕΒΡΟΥΑΡΙΟΥ 2022 ΣΤΟ ΘΕΑΤΡΟ ‘ΤΖΕΝΗ ΚΑΡΕΖΗ’**

**ΕΙΣΗΓΗΣΗ**

Η σημερινή σύσκεψη στόχο έχει να συμβάλλει στην οργάνωση του επόμενου βήματος των Συλλογικών μας οργανώσεων, να διαμορφώσει το πλαίσιο τα αιτήματα και ένα σχέδιο δράσης για το επόμενο διάστημα.

Να γίνει ένα σημαντικό βήμα κοινού μετώπου όλων των μουσικών σωματείων και συλλόγων σε όλη τη χώρα

Βρισκόμαστε σε μια καμπή.

Αφενός ο κλάδος βιώνει τις επιπτώσεις της διαχείρισης της πανδημίας. Αφ’ ετέρου, σε αυτή τη φάση φαίνονται καθαρά οι επιδιώξεις Κυβέρνησης και μεγάλης εργοδοσίας. Να μην υπάρξει μείωση κερδών στις επιχειρήσεις, να μην ξοδέψει ούτε ευρώ το κράτος, να γυρνάει στη δουλειά ο εργαζόμενος μετά από 5 μέρες, ακόμα και άρρωστος να τηλεργάζεται. Σε όλο αυτό το φόντο ήταν εύκολη λύση για την οικονομία το «κλείσιμο της διασκέδασης».

Μακάρι όμως το πρόβλημά μας να ήταν μόνο το lockdown.

Αυτό που έχουμε επισημάνει ξανά είναι ότι η κυβέρνηση, εναρμονιζόμενη με την ΕΕ, σε συνθήκες πανδημίας, βρήκε την ευκαιρία να φέρει ακόμα πιο γρήγορα, αλλαγές που σχεδίαζε, αλλαγές που κάνουν το τοπίο του επαγγέλματός μας διαφορετικό.

Οι αλλαγές συμπυκνώνονται στα εξής:

* Ψηφιακός πολιτισμός και εκμετάλλευση πνευματικού, συγγενικού δικαιώματος
* Επίθεση στα εργασιακά μας δικαιώματα, Επέκταση της δουλειάς με το κομμάτι, με μπλοκάκι ως πίεση από τους παραγωγούς και διοργανωτές, αλλά και ως ευρωπαϊκή κατεύθυνση, στο όνομα του να λυθούν οι παθογένειες

Οι αγώνες μας ως τώρα πίεσαν την κυβέρνηση. Δεν θα είχαμε ούτε το πενιχρό επίδομα, ούτε το εποχικό, ούτε καν του Γενάρη.

Οι αγώνες μας πίεσαν και την εργοδοσία. Παράδειγμα στην ΕΛΣ οι αγώνες που δώσαμε μαζί με τα επιχειρησιακά Σωματεία οδήγησαν τη Διοίκηση της ΕΛΣ να προτείνει ικανοποιητική αμοιβή για την άδεια χρήσης όταν πριν λίγους μήνες ούτε καν συζητούσε ένα αντίστοιχο ποσό.

Έχουμε σχέδιο σύμβασης για την τηλεόραση και για τους εργαζόμενους σε Κρατικά συμφωνικά σύνολα και εποπτευόμενους από το ΥΠΠΟ φορείς.

Μέσα από συσκέψεις διαμορφώνεται ένα σχέδιο σύμβασης για τα ωδεία, τις συναυλίες και μικρά μαγαζιά.

Πιστεύουμε ότι η κλιμάκωση σήμερα ξεκινά από την οργάνωση της συλλογικής συζήτησης του μέλλοντος του επαγγέλματος μας και των άμεσων αιτημάτων μας, με μαζικούς όρους. Θεωρούμε ότι μια τέτοια συζήτηση πρέπει να εξειδικεύσει τα ζητήματα που προκύπτουν σε κάθε επάγγελμα και κάθε χώρο εργασίας για να μπορεί να αποτελέσει ζήτημα συζήτησης και διεκδίκησης των εργαζομένων μουσικών σε κάθε επιχείρηση σε κάθε δουλειά και να μην γίνει μια γενική καμπάνια για τα αιτήματα των Καλλιτεχνών.

Το επάγγελμα του μουσικού, ιδιαίτερα στη διασκέδαση, αναμφισβήτητα χτυπήθηκε περισσότερο από όλα τα άλλα. Το ερώτημα που τίθεται από συναδέλφους, είναι αν η Κυβέρνηση έχει μια αντιπαράθεση με τη μουσική και τους μουσικούς και ένα ιδιαίτερο σχέδιο καταστροφής του επαγγέλματος μας.

Καταλαβαίνουμε ότι η Κυβέρνηση δεν πήρε το μέτρο απαγόρευσης της μουσικής για να εξοντώσει τους εργαζόμενους του χώρου, αλλά ούτε και για να αντιμετωπίσει τη μεγάλη διασπορά της νόσου. Αντίθετα έκλεισε τη μουσική σαν άλλοθι για να μη φανεί σε μια περίοδο που πεθαίνουν περίπου 100 συνάνθρωποι μας την ημέρα , ότι αδιαφορεί και δεν παίρνει κανένα μέτρο. Έκλεισε τη διασκέδαση γιατί δεν ήθελε να κλείσει τη Βιομηχανία και το εμπόριο ή να επιβάλλει στους βιομήχανους και τους μεγαλεμπόρους μέτρα για την προστασία των εργαζομένων στους μεγάλους χώρους δουλειάς. Έκλεισε τη διασκέδαση γιατί δε θέλει να δώσει ούτε ένα ευρώ για την ενίσχυση των νοσοκομείων και των ΜΜΜ.

Η Κυβέρνηση της Χώρας μας ακολούθησε την ίδια περίπου γραμμή αντιμετώπισης που ακολούθησαν οι μεγάλες Ευρωπαϊκές Χώρες και οι ΗΠΑ. Απαξιωμένα δημόσια συστήματα υγείας, ομαδικοί τάφοι, ουρές στρατιωτικών φορτηγών φορτωμένων με εκατοντάδες φέρετρα.

Αντίστοιχη ήταν και η εικόνα και στα μέτρα ενίσχυσης των εργαζομένων του κλάδου μας. Σύμφωνα με το τελευταίο συνέδριο της FIM το καλοκαίρι του 2021 η πολιτικές ενίσχυσης των εργαζομένων Καλλιτεχνών δεν ήταν επαρκείς όπως και στη Χώρα μας.

Συγκεκριμένα στις μεγάλες Ευρωπαϊκές Χώρες και τις ΗΠΑ σύμφωνα με την καταγραφή της FIM είναι διαδεδομένες οι άτυπες μορφές απασχόλησης στους μουσικούς. Όποια χρηματοδότηση έγινε αφορούσε κυρίως ιδρύματα και εταιρείες και όχι τους εργαζόμενους. Η χρηματοδότηση των εργαζομένων μουσικών αφορούσε κυρίως όσους είχαν σταθερές συμβάσεις εργασίας ενεργές όταν ξεκίνησε η Πανδημία. Οι αυτοαπασχολούμενοι ελεύθεροι επαγγελματίες δεν αποζημιώθηκαν, ενώ και τα Σωματεία δεν τους είχαν σαν μέλη τους. Οι περισσότεροι απ’ αυτούς βρήκαν άλλη δουλειά ή επιδιώκουν να αλλάξουν επάγγελμα. Επιδοτήσεις δόθηκαν σε μουσικούς , μέσα από τα Ταμεία ανεργίας και με διάφορα κριτήρια ανά χώρα, που όμως είχαν σαν κοινό παρονομαστή τον αποκλεισμό μεγάλου μέρους των ελεύθερων επαγγελματιών.

**Μεγάλη Βρετανία.** Δεν επιδοτήθηκαν οι Ελ. Επαγγελματίες και το μεγαλύτερο μέρος της οικονομικής ενίσχυσης δόθηκε στα Ιδρύματα.

**Γαλλία.** Το μεγαλύτερο μέρος της χρηματοδότησης δόθηκε σε εταιρείες και χρηματοδοτήθηκε η εργασία των μουσικών στα Δημόσια Ιδρύματα. Δεν υπάρχει χρηματοδότηση για τους έκτακτους μουσικούς που ακυρώθηκαν οι παραστάσεις τους , ενώ δεν καλύφθηκαν και από το Ταμείο Ανεργίας.

**Γερμανία** Το Ταμείο ανεργίας δε χρηματοδοτεί τους ανέργους ελεύθερους επαγγελματίες μουσικούς, όπως στη Γαλλία και μέρος αυτών των μουσικών πήραν αποζημίωση από πλατφόρμα δωρεών του Σωματείου. Η Κυβέρνηση υποσχέθηκε να χρηματοδοτήσει μέσω της φορολογικής δήλωσης.

**Κάτω Χώρες.** Χρηματοδοτήθηκαν τα ιδρύματα και όχι οι μουσικοί. Υπήρξε μεταβατικό σύστημα ενίσχυσης αυτοαπασχολούμενων με 1000 ευρώ, το οποίο απέκλεισε το 33% των αυτοαπασχολούμενων μουσικών που δεν ήταν γραμμένοι στο Εμπορικό Επιμελητήριο.

**Φινλανδία**. Χρηματοδότηση των ιδρυμάτων και όλων των ανέργων (όχι μόνο των μουσικών). Ωστόσο 1500 ελ. Επαγγελματίες μουσικοί από τα 2500 μέλη του Σωματείου δεν επωφελήθηκαν από την επιδότηση ανεργίας

**ΗΠΑ.** Ενισχύθηκε η ψηφιακή λειτουργία των Συμφωνικών ορχηστρών που εξασφάλισε ένα ποσοστό της μηνιαίας αμοιβής των μουσικών. Πολλοί ελ. επαγγελματίες μουσικοί δεν κατάφεραν να πάρουν χρηματοδότηση λόγω πολλών περιορισμών στις προϋποθέσεις που έμπαιναν, Το ταμείο ενίσχυσης που δημιούργησε το Σωματείο κατάφερε να δώσει μόνο κάποια μικρά ποσά στους ελ. επαγγελματίες μουσικούς.

Φαίνεται λοιπόν καθαρά ότι και η διεθνής εμπειρία είναι παρόμοια με αυτή στη Χώρα μας Δηλαδή ότι η άτυπη μορφή εργασίας είναι διαδεδομένη στο επάγγελμα μας, όπως και οι ελαστικές εργασιακές σχέσεις, αλλά και η αυτοαπασχόληση ως ελεύθερος επαγγελματίας. Όλες αυτές οι μορφές εργασίας αποτελούν μια παρέκκλιση; Ή μια λύση για το συμφέρον των επιχειρηματιών του κλάδου και των ιδρυμάτων πολιτισμού που και στη Χώρα μας έχουν πλέον καθοριστικό ρόλο. Όπως και στην Ελλάδα έτσι και στις μεγάλες οικονομίες του πλανήτη η μερίδα του λέοντος πηγαίνει σε αυτά τα ιδρύματα και τις επιχειρήσεις ενώ για εμάς τους εργαζομένους , τα θύματα αυτής της πολιτικής, κάνουν ότι δε μας ξέρουν. Στη Χώρα μας όπως και στις Χώρες τις ΕΕ το μεγαλύτερο μέρος των επιχειρήσεων είναι μικρές και μεσαίες. Στην ΕΕ σύμφωνα με τα στοιχεία της είναι πάνω από το 90%, ενώ στη Χώρα μας ,σύμφωνα με στοιχειά του ΥΠΠΟ στην αρχή της Πανδημίας, υπολόγιζαν 35000 μικρές επιχειρήσεις συνολικά στον κλάδο που αποτελεί ένα πολύ μεγάλο μέγεθος. Μιλάμε για τα μικρά Ωδεία τις μικρές μουσικές σκηνές, τα μικρά μαγαζιά της εστίασης, studio, αλλά και την αυτοαπασχόληση και τις μορφές κοινωνικής οικονομίας (ΑΜΚΕ, ΚΟΙΝΣΕΠ), που σήμερα κλείνουν μαζικά ή βρίσκονται στα όρια της επιβίωσης.

Σήμερα βρισκόμαστε σε μια φάση που το επάγγελμα μας είναι ανάμεσα στην αναστολή και τη λειτουργία, ενώ το διάστημα από το καλοκαίρι μέχρι σήμερα, υπολειτουργεί με λιγότερους μουσικούς, που αμείβονται με λιγότερα και από το 2019. Η επιδότηση έχει σταματήσει από τον Ιούλιο και οι συνάδελφοι που γράφτηκαν στο Μητρώο μετά τις 10/1/2021 είναι εκτός επιδότησης για όλο το 2021. Αποτέλεσμα η μαζική προσπάθεια για αλλαγή επαγγέλματος, παρά την πολύχρονη μελέτη, σπουδές και έξοδα, που απαιτούνται για να γίνει κάποιος επαγγελματίας μουσικός.

Απάντηση σε αυτή την κατάσταση που βιώνουμε από πλευράς της Κυβέρνησης, αποτελεί η αναγγελία του Υφυπουργού Πολιτισμού για νέο χάρτη για την εργασία στον κλάδο του Θεάματος Ακροάματος. Η Κυβέρνηση δεν έχει ανοίξει τα χαρτιά της, όμως είναι αποκαλυπτικές οι επεξεργασίες της ΕΕ για τον κλάδο και δείχνουν καθαρά κατευθύνσεις και προθέσεις. Κύρια αγωνία της ΕΕ αποτελεί η πτώση των εργασιών στον κλάδο, που όπως οι ίδιοι λένε φτάνει και τα 200 δις ευρώ η μείωση εσόδων για το 2020. Στόχος τους η Πολιτιστική Δημιουργική Βιομηχανία (ΠΔΒ) ,που αποτελεί βιομηχανία βαρέων βαρών να ανακάμψει και να γίνει ανταγωνιστική σε σχέση με την Αμερικάνικη βιομηχανία. Βάζουν σα στόχο ο Πολιτισμός να αποτελέσει μοχλό ανάπτυξης και ενοποίησης της ΕΕ στην μετά covid εποχή. Προτείνουν μέτρα για τη διευκόλυνση της ενδο-ευρωπαϊκής κινητικότητας με ενοποίηση της εκπαίδευσης , της φορολογίας και της ασφάλισης. Για την υλοποίηση αυτής της κατεύθυνσης προωθούν την κατάρτιση και τη δια βίου εκπαίδευση, αλλά και τη διεύρυνση της αυτοαπασχόλησης και τη λογική της επιχειρηματικότητας στους Καλλιτέχνες. Αποκαλυπτικό τον προθέσεων και των κριτηρίων τους αποτελεί και η αναφορά ως πρόβλημα για την ανάκαμψη των ΠΔΒ «τα επιχειρηματικά μοντέλα που καθοδηγούνται από την Καλλιτεχνική αρτιότητα και άλλες κοινωνικές αξίες , αντί για επιχειρηματικούς στόχους της αγοράς» . Καταλαβαίνουμε ότι δε θα τους χρειάζεται και ο τρομονόμος για να λογοκρίνουν την Τέχνη μας.

**Πολλοί συνάδελφοι σκέφτονται ότι η ανάπτυξη των ΠΔΒ θα φέρει περισσότερη και πιο καλά πληρωμένη για εμάς δουλειά. Ότι η ανάπτυξη του ψηφιακού πολιτισμού θα φέρει μεγαλύτερα έσοδα από το συγγενικό μας δικαίωμα. Αντίστοιχα θεωρούν ότι είναι μια θετική εξέλιξη η δυνατότητα να έχουμε ΣΣΕ για τους ελεύθερους επαγγελματίες, αλλά και αναγνώριση των Πτυχίων μας**.

Απάντηση στα παραπάνω αποτελούν οι ρυθμίσεις που ήδη έχει επιβάλλει η ΕΕ και έχουν υλοποιήσει οι Κυβερνήσεις στη Χώρα μας εδώ και χρόνια, όπως είναι η μείωση του ασφαλιστικού κόστους για τους εργοδότες που ήρθε από το ν. Κατρούγκαλου. Στον κλάδο μας κατάργησε τις υψηλές ασφαλιστικές εισφορές και τα χαμηλότερα όρια συνταξιοδότησης για τους πνευστούς, τους χορευτές, τους τραγουδιστές του λυρικού μελοδράματος, κ.α Καλλιτέχνες. Αντίστοιχα με τα πρώτα μνημόνια καταργήθηκε η υποχρεωτικότητα των ΣΣΕ, ενώ βγήκαν από τη λίστα των ΒΑΕ οι μουσικοί και οι τραγουδιστές των νυχτερινών κέντρων. Υλοποίηση των Κατευθύνσεων της ΕΕ για την εκπαίδευση αποτέλεσε και το «πιστοποιητικό μουσικών γνώσεων» του Γαβρόγλου.

Πίσω από τα μεγάλα λόγια της κοινοτικής οδηγίας για εξασφάλιση των εργασιακών δικαιωμάτων για τους αυτοαπασχολούμενους (ιδιαίτερα για τους Καλλιτέχνες και τους διανομείς) κρύβεται η προσπάθεια κατάργησης τους. Το παράδειγμα του αγώνα των διανομέων της efood έδειξε ότι μόνο όταν το δίκιο μας γίνεται οργανωμένη διεκδίκηση μπορούμε να κερδίσουμε δικαιώματα. **Άραγε τι μας εμποδίζει να υπογράψουμε σήμερα συμφωνία με τη διοίκηση της ΕΛΣ που να έχει νομικό κύρος.** Όσοι έχουν ασχοληθεί με αυτή την προσπάθεια ξέρουν ότι εμπόδιο δεν αποτελούν οι νομικές απαγορεύσεις, αλλά ο προϋπολογισμός της ΕΛΣ και τα κέρδη των επιχειρηματιών. Ο δικός μας δρόμος δεν είναι η αναμονή των Ευρωπαϊκών οδηγιών , αλλά ο δρόμος που ακολούθησαν οι εκατοντάδες εργολαβικοί εργαζόμενοι στην efood, που το προηγούμενο διάστημα, ήταν ανοργάνωτοι και μακριά από Σωματεία και συλλογική έκφραση. Ένας αγώνας που υποχρέωσε την εταιρεία να παρατήσει τα σχέδια για μετατροπή τους σε «συνεργάτες», μετατρέποντας τις συμβάσεις 1500 εργαζομένων μέσω γραφείων ενοικίασης ,σε αορίστου χρόνου εργαζόμενους της εταιρείας.

**Ήδη στη Χώρα μας έχει επιβληθεί η δουλειά με συγκεκριμένο budget, που έχει καθιερωθεί στην πράξη εδώ και χρόνια στις συναυλίες κ.α.** Αντίστοιχα και στις μουσικές σκηνές καθιερώνεται σιγά - σιγά η πληρωμή με ποσοστά, ανάλογα την πελατεία.

Το ασφαλιστικό καθεστώς που σήμερα ισχύει για τους μουσικούς που εργάζονται με ΤΠΥ αποτελεί μεγάλη κατάκτηση. Τα ένσημα υπολογίζονται με βάση το τεκμαρτό, δίνοντας τη δυνατότητα να έχουμε αρκετά περισσότερα του ενός ενσήμου από μια δουλειά μας, ενώ ο υπολογισμός πληρωμής τους είναι αντίστοιχος με του μισθωτού, βαρύνοντας κατά το μεγαλύτερο μέρος τον εργοδότη. Αποτελεί μεγάλη κατάκτηση, η εργασία μας να θεωρείται ακόμα και για τους ελ. επαγγελματίες ως εξαρτημένη εργασία. Σήμερα η υπερ-φορολόγηση του ΤΠΥ έχει οδηγήσει πολλούς συναδέλφους να κλείσουν τα Βιβλία τους. Γι’ αυτό το λόγο παραμένει βασικό αίτημα του Σωματείου μας η κατάργηση του φόρου επιτηδεύματος και του ΦΠΑ. Συγχρόνως γίνεται πολύχρονη και συστηματική προσπάθεια από όλες τις Κυβερνήσεις για να επεκταθεί η λογική του να είναι ο μουσικός εργοδότης του εαυτού του με αντικατάσταση της εργασιακής σχέσης με τις συμβάσεις έργου, την αλλαγή του ασφαλιστικού καθεστώτος που ισχύει για τα ΤΠΥ τη διεύρυνση μορφών της κοινωνικής οικονομίας (ΑΜΚΕ, ΚΟΙΝΣΕΠ).

**Έρχεται σαν ώριμο φρούτο η δραματική συρρίκνωση της ιδιότητας του εργαζομένου στον κλάδο παρασύροντας και όσα εργασιακά και ασφαλιστικά δικαιώματα έχει αυτή**. Πλέον το κόστος της ασφάλισης μας θα βαρύνει εμάς και όχι τον εργοδότη που μέχρι σήμερα κάλυπτε το μεγαλύτερο μέρος της. Αντίστοιχα δε θα υπάρχει καμία ευθύνη των εργοδοτών για την ασφάλεια και την υγιεινή στο χώρο εργασίας. Αυτή θα αποτελεί ευθύνη δική μας , ενώ ακόμα και από την επιμόρφωση των εργαζομένων σε θέματα ασφάλειας θα βγάζουν κέρδη οι επιχειρηματίες και τα ιδρύματα, που θα παίρνουν τα κονδύλια για αυτές τις επιμορφώσεις. Ο εργοδότης θα διαθέτει το ποσό που θα του εξασφαλίζει την κερδοφορία του ανά παραγωγή, και ο μουσικός με αυτό το ποσό θα πρέπει να πληρώνει την ασφάλιση του, να καλύπτει τη μελέτη του και όσες πρόβες χρειαστούν, χωρίς να δεσμεύεται ο εργοδότης για ξεχωριστή αμοιβή και ένσημο γι αυτές. Πιθανά το κράτος να πριμοδοτήσει το σχεδιασμό για μετατροπή των εργαζομένων μουσικών σε αυτοαπασχολούμενους επιχειρηματίες με ετήσια σταθερή χρηματοδότηση ή φοροαπαλλαγές, για τα πρώτα χρόνια του εγχειρήματος. Μια τέτοια προσπάθεια χρειάζεται και ένα επαγγελματικό Μητρώο για να μπορέσει να χρηματοδοτήσει όσους αναλαμβάνουν το επιχειρηματικό ρίσκο, πετώντας έξω από το επάγγελμα όσους μουσικούς είναι στα όρια της επιβίωσης, μια ώρα αρχύτερα. Μάλλον ο λόγος για τον οποίο στον νόμο για το ΑΚΡΟΠΟΛ προβλέπονται σεμινάρια επιχειρηματικότητας είναι ότι σκοπεύουν να εξαναγκάσουν σε πολλαπλασιασμό των αυτοαπασχολούμενων καλλιτεχνών.

**Το λεγόμενο Μητρώο Καλλιτεχνών για πολλούς συναδέλφους θεωρείται σαν ένα πρώτο βήμα προς το κλειστό επάγγελμα, ως λύση στα προβλήματα μας, σαν όπλο στα χέρια του Σωματείου για να μαζικοποιήσει τις διαδικασίες του.** Να ξεκαθαρίσουμε ότι το πόσοι μουσικοί μπορούμε να ζήσουμε από τη δουλειά μας δεν εξαρτάται από το αν είναι κλειστό ή ανοιχτό το επάγγελμα, αλλά από τους εργοδότες και την ίδια την αγορά. Αντίστοιχα το ύψος των αμοιβών και των όρων εργασίας δεν το καθορίζει η άδεια εξάσκησης επαγγέλματος, αλλά οι μεγάλοι εργοδότες του κλάδου, οι οποίοι πρωταγωνιστούν στην προσπάθεια να κοπούν δικαιώματα και αμοιβές. Η κυβέρνηση από την πίεση των Σωματείων μας που οργάνωσαν τη μεγάλη μάζα των Καλλιτεχνών εγκατέλειψε τα σχέδια της για διαχωρισμό μας σε προνομιούχους και μη, συνδέοντας το μόνο με το επίδομα.

**Οι εργοδότες και η Κυβέρνηση θα ήθελαν πολύ να μετατρέψουν, τα Σωματεία σε Υπηρεσίες των Υπουργείων που θα εξειδικεύουν τις Ευρωπαϊκές και Κυβερνητικές πολιτικές στον κλάδο μας.**

Σωματεία που θα εξετάζουν τα τυπικά προσόντα των συναδέλφων αντί να οργανώνουν την πάλη ενάντια στις επιδιώξεις της εργοδοσίας. Αντί ενωμένοι όλοι οι μουσικοί να οργανώνουμε την αντιπαράθεση μας με Κράτος και εργοδοσία να μεταφέρουμε την αντιπαράθεση ανάμεσα μας συζητώντας ποιος είναι μουσικός και ποιος δεν είναι. Έτσι η σφιγμένη γροθιά που εκφράζει την ενότητα μας στη διεκδίκηση του δίκιου μας, να μετατραπεί σε ανοιχτή παλάμη στα Υπουργικά γραφεία, για προνόμια και χρηματοδοτήσεις.

Από τη σημερινή μας δουλειά θέλουμε η μαχητική πείρα που αποκτήσαμε τα δύο τελευταία χρόνια, αλλά και η μαζική συσπείρωση στα Σωματεία μας να ανοίξει το δρόμο της κλιμάκωσης των διεκδικήσεων σε ένα πιο δύσκολο τοπίο. Τα χαρακτηριστικά των δυσκολιών που έχουμε σήμερα είναι διαφορετικά, απ’ αυτά της περιόδου της καραντίνας. Τώρα μπροστά μας σηκώνεται ξανά το μπόι του εργοδότη σε μια φάση με μεγαλύτερη ανεργία και συσσωρευμένες οικονομικές δυσκολίες για τους περισσότερους. Στη φάση αυτή μπαίνει στο προσκήνιο το ζήτημα, ποιοι θα είναι οι όροι εργασίας και αμοιβής ,στην περίοδο της ανάκαμψης.

Τις βασικές αναδιαρθρώσεις που εκτιμάμε για το επόμενο διάστημα τις περιγράψαμε.

Όμως θεωρούμε ότι η μείωση των απαιτήσεων που έχει διαμορφωθεί από την προηγούμενη κρίση έχει δημιουργήσει ένα περιβάλλον ανοχής στα χαμηλά μεροκάματα, στην ανασφάλιστη εργασία, στην παραχώρηση των συγγενικών μας δικαιωμάτων, χωρίς πρόσθετη αμοιβή. Είμαστε αισιόδοξοι ότι η πείρα της συλλογικής διεκδίκησης της τελευταίας διετίας, η εμπιστοσύνη στη δύναμη μας που έφεραν οι κατακτήσεις μας, αποτελούν μια μεγάλη συλλογική πείρα που μπορεί να ανοίξει δρόμους.

Σήμερα το αίτημα μας για εξασφάλιση της επιβίωσης μας απευθύνεται και στο Κράτος αλλά και στην Εργοδοσία.

**Να ξεχωρίσουμε τι εννοούμε εργοδότες και ποιους στοχεύουμε.** Διοργανωτές, παραγωγοί, Ιδρύματα, Δήμοι και περιφέρειες, είναι αυτοί που έχουν συμφέρον από τη δουλειά με budget, αντί για δουλειά με δικαιώματα. Αντίστοιχα ξενοδοχεία, τηλεοπτικά κανάλια, πλατφόρμες, βλέπουν το μεροκάματο μας και τα συγγενικά μας δικαιώματα, σαν εμπόδιο για την κερδοφορία τους.

**Θεωρούμε κρίσιμο ζήτημα τη διαμόρφωση και διεκδίκηση ΣΣΕ για κάθε χώρο που εργάζονται μουσικοί.** Ήδη για κάποιους απ αυτούς έχουν γίνει βήματα όπως στην Τηλεόραση και στους έκτακτους μουσικούς των Κρατικών συνόλων και των Κρατικών Θεάτρων. πρέπει να ξεκινήσει η συζήτηση για σχέδιο ΣΣΕ στα μαγαζιά της εστίασης που απασχολούν μουσικούς, στα νυχτερινά κέντρα, στις συναυλίες, τα Ωδεία και διαμόρφωση αμοιβολογίου για την εργασία των παραδοσιακών μουσικών. Αυτή η προσπάθεια δεν αποτελεί ένα τεχνικό εγχείρημα που θα δουλευτεί από τα πάνω. Αντίθετα προϋποθέτει μαζική συζήτηση ανά χώρο, σχέδιο κλιμάκωσης και σύγκρουση των ίδιων των εργαζόμενων μουσικών με αυτούς που κερδίζουν από τη δουλειά τους και μπαίνουν εμπόδιο στην ανάγκη τους να επιβιώσουν από την εξάσκηση της Τέχνης τους

Σημαντικό μέτωπο πρέπει να ανοίξει για τη μονιμοποίηση μουσικών σε Μουσικά Σύνολα που εργάζονται για δεκαετίες, όπως οι συμβασιούχοι των Μουσικών Συνόλων της ΕΡΤ, του Δ. Αθηναίων. Το ίδιο το Κράτος έχει εξοπλιστεί νομικά απέναντι στις διεκδικήσεις μας για σταθερή δουλειά με πλήρη δικαιώματα, με ένα νομικό οπλοστάσιο που διαμορφώνεται πολλά χρόνια από πολλές Κυβερνήσεις, που απαγορεύει τις προσλήψεις που περικόπτει συμβάσεις στους Πολιτιστικούς οργανισμούς, που επιβάλλει την ανταποδοτικότητα στη λειτουργία.

Αντίστοιχα πρέπει να οργανώσουμε τη διεκδίκηση μας για τη συνέχιση της λειτουργιάς της Καμεράτα, της Ορχήστρας των Χρωμάτων, της ΚΟΕΜ και την εξασφάλιση σταθερών εργασιακών σχέσεων, με πλήρη ασφαλιστικά δικαιώματα για τους μουσικούς που τις στελεχώνουν. Είναι ντροπή νέοι μουσικοί με σημαντικές σπουδές σε Ελλάδα και εξωτερικό να εργάζονται σαν έκτακτοι σε Κρατικές και Ιδιωτικές Ορχήστρες με ποσά κάτω και από το βασικό μισθό του ανειδίκευτου εργάτη. Το αμοιβολόγιο που ήδη έχουμε διαμορφώσει, πρέπει να εφαρμοσθεί σε κάθε χώρο εργασίας.

Στην περίοδο που η ψηφιακή οικονομία αποτελεί βασικό πυλώνα της οικονομικής ανάπτυξης και πολλά δις από το Ταμείο ανάκαμψης κατευθύνονται στους μεγάλους επιχειρηματικούς ομίλους που οδηγούν αυτό τον τομέα, το σύνολο των παραγωγών στον κλάδο μας (τηλεοπτικά κανάλια, ιδρύματα, κρατικά εποπτευόμενοι πολιτιστικοί φορείς κ.α) προσπαθούν με ενιαίο τρόπο να απαλλοτριώσουν την αμοιβή μας για την παραχώρηση της άδειας χρήσης της δουλειάς μας. Σε συνεργασία με τον Απόλλωνα πρέπει να δημιουργηθεί ένα μέτωπο υπεράσπισης των πνευματικών δικαιωμάτων μας. Είμαστε αισιόδοξοι από τις θετικές εξελίξεις που έχουμε στην ΕΛΣ μετά από τις πολύμηνους αγώνες και διεκδικήσεις, μαζί με τα επιχειρησιακά Σωματεία του χώρου, για αξιοπρεπή αμοιβή για την παραχώρηση της άδειας χρήσης.

Συγχρόνως με τα παραπάνω πρέπει να επιμείνουμε στην καταβολή αποζημιώσεων μέσω του Μητρώου, για το διάστημα Αυγούστου μέχρι Δεκέμβρη και για όσο κρατούν οι επιπτώσεις της Πανδημίας στο επάγγελμά μας. Χωρίς τον απαράδεκτο αποκλεισμό αυτών που γράφτηκαν μετά τις 10 /1.

Θεωρούμε ότι βασικό στοιχείο της κλιμάκωσης είναι η άμεση διοργάνωση μαζικών ΓΣ των Σωματείων μας, για να συζητηθούν τα συμπεράσματα της πείρας μας τα τελευταία δύο χρόνια, ένα σχέδιο δράσης για κάθε Σωματείο, που μπορεί να έχει και κοινά στοιχεία, αλλά και ξεχωριστές πρωτοβουλίες. Είναι σημαντικό να διατηρήσουμε και να ενισχύσουμε τον Πανελλαδικό χαρακτήρα της δράσης των Σωματείων μας, που εκπροσωπούν την πιο πολυπληθή ειδικότητα του κλάδου.

**Για το αμέσως επόμενο διάστημα προτείνουμε :**

Στην Αθήνα μπορούμε να διοργανώσουμε σειρά από δρώμενα, στις 26 Φλεβάρη (ημέρα που εμφανίστηκε το πρώτο κρούσμα στη Χώρα μας), που με αφορμή και τις Απόκριες μπορούν να έχουν ένα σατυρικό χαρακτήρα βάζοντας και τη διεκδίκηση της ενίσχυσης των εργαζομένων του κλάδου μας.

* Στις άλλες πόλεις της Χώρας μπορούν να γίνουν κινητοποιήσεις σε Δήμους και Περιφέρειες βάζοντας αιτήματα ενόψει και της καλοκαιρινής περιόδου, για δωρεάν παραχώρηση χώρων, εξοπλισμού και για χρηματοδότηση μουσικών παραστάσεων από καλλιτέχνες της περιοχής. Να βάλουμε και τα αιτήματα μας για πληρωμή με συγκεκριμένο αμοιβολόγιο που θα παλέψουμε να γίνει ΣΣΕ και με το σύνδεσμο διοργανωτών που θα προβλέπει συγκεκριμένη αμοιβή και για την παραχώρηση της χρήσης του ψηφιακού υλικού.
* Να ζητήσουμε απαλλαγή ή σημαντική μείωση των Δημοτικών τελών για μικρά μαγαζιά εστίασης που απασχολούν μουσικούς.
* Προχωράμε τις ΣΣΕ για έκτακτους μουσικούς στην ΕΛΣ, στην ΚΟΑ, στο Δ. Αθηναίων και την ΕΡΤ με βάση τους όρους που ήδη έχουμε επεξεργαστεί. Για την ΕΡΤ σε συνεργασία με το επιχειρησιακό Σωματείο ανοίγουμε το ζήτημα της μονιμοποίησης των συμβασιούχων μουσικών και χορωδών.
* Προχωράμε τη ΣΣΕ στην Τηλεόραση με τους όρους που ήδη έχουμε διαμορφώσει συλλογικά, ξεκινώντας από την ΕΡΤ και κάποιες μουσικές εκπομπές εξωτερικών παραγωγών που έχουμε μια καλύτερη επαφή με τους εργαζόμενους μουσικούς σε αυτά.
* Διαμόρφωση αμοιβολογίου στους παραδοσιακούς μουσικούς μέσα από μαζική συλλογική συζήτηση με τους εργαζόμενους του χώρου. Σε αυτή τη συζήτηση μπορούν να συμβάλουν και τα Σωματεία της επαρχίας.
* Αντίστοιχα υπάρχει άμεση ανάγκη για ΣΣΕ στα ξενοδοχεία πριν το καλοκαίρι. Καθοριστικός είναι ο ρόλος σε αυτή την περίπτωση των παραρτημάτων του συλλόγου και των Σωματείων που βρίσκονται σε σημαντικούς τουριστικούς προορισμούς.
* Τέλος πρέπει να ανοίξει η συζήτηση και για τα μαγαζιά εστίασης που απασχολούν μουσικούς.

Συνεχίζουμε με την αισιοδοξία που μας δίνει η μαζικοποίηση των Σωματείων μας και η δυνατότητα που αποκτήσαμε με τους αγώνες μας να μπορούμε να επιβάλλουμε εμείς την ατζέντα της συζήτησης με Κυβέρνηση και εργοδοσία. Αποτελεί δύναμή μας η συζήτηση αυτή να προχωρήσει προς τα κάτω, σε όλα τα μέλη που εκπροσωπούμε.